Vyf ses, skerp mes
Vyf ses skerp mes was een van die finaliste in Human & Rousseau se kompetisie Ek is 'n skrywer, aangebied in samewerking met die tydskrifte Huisgenoot, You en Drum, en RSG Befonk en SABC Education. Dié boek is 'n tragiese liefdesverhaal wat in die sestigerjare, te midde van die gedwonge verskuiwings, in Distrik Ses afspeel. Die hoofkarakter, Abbi, is 'n skrander meisie uit 'n armoedige gesin. As jong kind raak Abbi bevriend met die seun van die predikant van die Morawiese kerk in Distrik Ses. Teen alle waarskynlikhede in ontwikkel die vriendskap in 'n hegte band en word dit ook 'n liefdesverhouding. Die verhouding word beleef deur die naïewe perspektief van 'n jong, dromerige meisie. Abbi het aanvanklik geen begrip daarvoor dat haar verhouding met die wit seun ongewoon en selfs ongewens is. Veral die seun se ma, die snobistiese en kil Mrs Black, se houding kan sy nie verstaan nie, maar sy word teruggeruk na die werklikheid toe haar eie pa haar met sy gordel afransel omdat sy nie die "whitey" wil uitlos nie.
Intussen is haar broer se bitterheid besig om in 'n soort selfvernietigende haat te ontwikkel. Sy verset teen maatskaplike verdrukking en sy tiener-rebelsheid laat hom by misdaad betrokke raak. En uiteindelik gebeur die haas onvermydelike. Deur slinkse manipulering word die wit seun in 'n lokval gelei en vermoor.
Die verhaal word ook deels vertel uit die perspektief van 'n veel ouer Abbi. Sy is nou 'n gevestigde skrywer en kan met die afstand van jare, en die insig van terugskoue vertel wat die nagevolge van die moord was. Sy kan vertel hoe liefde uiteindelik tog geseëvier het en dat haar geliefde Benjamin selfs na sy dood die gom was wat breuke kon heel en mense bymekaar kon hou.
Brigette Labuschagne is 'n 20-jarige verkoopsassistent van Brackenfell, en Vyf ses, skerp mes is haar skryfdebuut.
Koop / Buy Vyf ses, skerp mes ...